กมธ.ติงงบปี57เน้นประชานิยม
กมธ.งบฯฝ่ายค้าน ติง งบ57 เน้นประชานิยมไม่พัฒนาศก. เล็งตัดงบชดเชยค่าแรง 300
7 มิ.ย. 2556

กมธ.งบฯฝ่ายค้าน ติง งบ57 เน้นประชานิยมไม่พัฒนาศก. เล็งตัดงบชดเชยค่าแรง 300
ที่รัฐสภา สส.พรรคประชาธิปัตย์ นำโดย นายณัฎฐ์ บรรทัดฐาน สส.กทม. น.ส.สุพัชรี ธรรมเพชร สส.พัทลุง นายวัชระ เพชรทอง สส.บัญชีรายชื่อ ในฐานะโฆษกคณะกรรมาธิการ(กมธ.)วิสามัญพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2557 ร่วมกันแถลงผลการประชุม
นายณัฎฐ์ กล่าวว่า กมธ.จากพรรคประชาธิปัตย์ ตั้งข้อสังเกตถึงการใช้งบประมาณที่ผ่านมาของรัฐบาลยังคงเน้นไปที่โครงการประชานิยม ซึ่งหลายโครงการไม่เกิดประโยชน์ ไม่ตอบสนองความต้องการของประชาชน ไม่ได้ช่วยเหลือประชาชนอย่างทั่วถึง และที่สำคัญที่สุดต้องมองเรื่องของผลกระทบที่จะเกิดกับกระทรวงการคลังและภาระของประชาชนที่จะต้องแบกรับในอนาคต โดยเฉพาะอย่างยิ่งในโครงการบริหารจัดการน้ำที่มีการกู้งบประมาณถึง 3.5 แสนล้านบาท ทั้งนี้การชี้แจงของหน่วยงานที่เกี่ยวข้องยืนยันชัดเจนว่างบประมาณที่ต้องใช้จริงมีเพียงแค่ 1.7 แสนล้านบาท เท่านั้น ดังนั้นทางพรรคประชาธิปัตย์จะทำหน้าที่ตรวจสอบและดูความเคลื่อนไหวในการดำเนินการเกี่ยวกับงบประมาณในโครงการต่างๆ และพ.ร.บ.เงินกู้ทุกฉบับของรัฐบาลอย่างใกล้ชิด และหาก พ.ร.บ.กู้เงินฉบับใดไม่มีความจำเป็นก็จะมีการเรียกร้องให้รัฐบาลทบทวน
ขณะที่ น.ส.สุพัชรี กล่าวว่า มีข้อน่าสงสัยในการจัดสรรงบประมาณของกระทรวงแรงงานที่มีการตั้งงบประมาณชดเชยให้กับแรงงานที่ได้รับผลกระทบจากค่าแรง 300 บาท ซึ่งส่วนตัวเตรียมตัดงบประมาณในส่วนนี้เพราะเห็นว่ารัฐบาลไม่มีความจำเป็นที่จะต้องตั้งงบประมาณที่เป็นภาษีประชาชนเพื่อแก้ไขความผิดพลาดในนโยบายของตัวเอง
ด้านนายวัชระ กล่าวว่า การจัดงบประมาณของรัฐบาล มีการใช้จ่ายเพื่อในนโยบายประชานิยมกว่า  4 แสนล้านบาท ซึ่งคิดเป็น 16% ของงบประมาณทั้งหมด และเมื่อนำมาเปรียบเทียบกับงบลงทุนในการพัฒนาประเทศตั้งไว้เพียง 20% ของงบประมาณทั้งหมด สะท้อนให้เห็นว่ารัฐบาลไม่ได้ใส่ใจในการพัฒนาประเทศ แต่สนใจกับการตั้งงบเพื่อหาเสียงกับประชาชนเพียงอย่างเดียว จึงอยากเตือนไปยังรัฐบาล น.ส.ยิ่งลักษณ์ ชินวัตร นายกรัฐมนตรี ว่าสิ่งที่รัฐบาลกำลังทำ ทั้งในเรื่องการออกกฎหมายเงินกู้ที่จะมีภาระผูกพันให้ประชาชนรับผิดชอบ รวมถึงนโยบายประชานิยมที่ไม่ได้เกิดประโยชน์ อย่างแท้จริงจะทำให้ประเทศ เกิดความเสียหายอย่างมหาศาลในอนาคต